Delphini (Harry Potter)

Delphini (tunnetaan paremmin lempinimellään Delfi (engl. Delphi)) on kuvitteellinen hahmo J. K. Rowlingin Harry Potter ja kirottu lapsi -näytelmässä. Häntä esittää näytelmässä Esther Smith. Delfi on myös salainen Voldemortin tytär.

Taustaa
Delfi on lordi Voldemortin ja Bellatrix Lestrangen salainen tytär. Delfillä on hopeanväriset hiukset, joiden kärjet ovat siniset. Hän syntyi salaa Malfoyden kartanossa vuoden 1998 maaliskuun tienoilla. Kun Voldemort ja Bellatrix saivat surmansa Tylypahkan taistelussa, Eufemia Rowle sai tehtäväkseen kasvattaa Delfin rahallista korvausta vastaan. Delfin omien sanojen mukaan Eufemia ei kuitenkaan koskaan välittänyt Delfistä. Eufemialla oli lemmikkinä auguuri, eräs taikaolentoihin kuuluva lintu. Auguuri itki jatkuvasti, koska hän tiesi Delfin kokevan karvaan kohtalon. Delfistä tuli Voldemortin kuoleman myötä viimeinen elossa oleva Salazar Luihuisen perillinen. Delfi on myös Draco Malfoyn serkku. Delfi ei koskaan käynyt Tylypahkaa eikä hänellä ollut oikeita ystäviä ennen 14:ää ikävuottaan, joten hän keksi itselleen mielikuvitusystäviä. 

Vuoden 2020 tienoilla Rodolfus Lestrange joko vapautui tai karkasi Azkabanista ja kohdattuaan Delfin hän kertoi Delfille tämän alkuperän ja että Delfi voi toteuttaa ennustuksen, mikä sallisi Voldemortin paluun. Myöhemmin Delfi meni töihin Pyhän Oswaldin velhovanhainkotiin ja langetti komennuskirouksen Amos Diggoryyn saaden hänet uskomaan Delfin olevan hänen veljentyttärensä, vaikka Amosilla ei ollut veljeä. Delfi oli myöhemmin läsnä kun Harry Potterin poika Albus ja Draco Malfoyn poika Scorpius menivät tapaamaan Amosia ja tarjoutuivat auttamaan häntä Cedricin takaisinsaamisessa. Delfi lähti yhdessä Albusin ja Scorpiuksen kanssa hakemaan ajankääntäjää taikaministeriöstä. Delfi naamioitui monijuomaliemen avulla Hermioneksi. Päästyään Hermionen työhuoneeseen lumottu kirjahylly vangitsi Delfin ja Albusin sisäänsä mutta Scorpius vapautti heidät ratkaistuaan Hermionen asettaman arvoituksen. Löydettyään ajankääntäjän Delfi ehdotti että Albusin ja Scorpiuksen tulee matkustaa ensimmäiseen koetukseen ja antoi heille Durmstrangin kaavut jotteivat he herättäisi epäilyjä. Palattuaan takaisin luomaansa aikajanaan Delfi lähetti Scorpiukselle kirjeen, jossa hän kertoi Cedricin edelleen kuolleen ja että heidän tulee matkustaa toiseen koetukseen. Tämän jälkeen Albus ja Scorpius loivat vahingossa aikajanan, jossa Voldemort oli voittanut Tylypahkan taistelun ja Delfistä oli tehty taikaministeri, joka käytti salanimeä Auguuri. 

Kun Scorpius onnistui peruuttamaan molempien aikajanojen tapahtumat hän kutsui Delfin Tylypahkaan ja selitti tälle etteivät he voineet pelastaa Cedriciä mihin Delfi vastasi että Cedric olisi kyllä ymmärtänyt ja että heidän tulee tuhota ajankääntäjä. Annettuaan ajankääntäjän Delfille Scorpius näkee Delfin niskassa samanlaisen tatuoinnin, minkä hän näki toisessa aikajanassa. Delfi kertoi heille Eufemiasta, mikä hämmästytti poikia koska Rowlet olivat olleet kuolonsyöjiä. Delfi paljasti Scorpiusille ja Albusille todelliset aikeensa ja hän tappoi paikalle saapuneen valvojaoppilaan Craig Bowker nuoremman tappokirouksella. Delfi katkaisi poikien taikasauvat ja sanoi "Minä olen uusi menneisyys. Minä olen se vastaus jota maailma on etsinyt". Delfi vei pojat ajankääntäjällä kolmanteen koetukseen aikeenaan varmistaa pahan aikajanan toteutumisen. Delfi uhkasi tappaa Scorpiuksen, jos he eivät auta häntä, mutta samalla hetkellä Cedric ilmestyi paikalle ja tainnutti Delfin ja vapautti Albusin ja Scorpiuksen luullen sen olevan osa koetusta. Delfi kuitenkin heräsi ja sai napattua ajankääntäjän. Delfi tajusi ettei voi enää Cedricin avulla saada Voldemortia palaamaan, mutta kun Albus sanoi hänelle että ennustuksia voidaan muuttaa Delfi tajusi mitä hän tarkoitti ja vei pojat mukanaan ajankääntäjällä päivään, jolloin Harryn vanhemmat kuolivat, minkä jälkeen Delfi tuhoaa ajankääntäjän ja lähtee jättäen Albusin ja Scorpiuksen.

Harryn ja Ginnyn ja Dracon saatua tietää lasten katoamisesta he saavat kuulla Ronin nähneen Albusin Delfin kanssa edellisenä iltana ja menevät kysymään hänestä Amosilta, joka ei muista Delfiä komennuskirouksen rauettua. Harry ja Draco löytävät Delfin huoneesta vihjeitä ja tajuttuaan Delfin olevan Voldemortin tytär Harry järkyttyy suuresti. Myöhemmin Albusin ja Scorpiuksen lähetettyä viestin tulevaisuuteen Harryn huovan avulla, Harry, Ron, Hermione, Ginny ja Draco matkaavat toisella ajankääntäjällä lasten luo ja löytävät heidät. Ginny tajuaa että Delfi yrittää estää Voldemortia tappamasta Harryn vanhempia jotta tämä ei kuolisi. Harry naamioi itsensä Voldemortiksi ja kohtaa Delfin, joka aluksi luulee Harryn olevan Voldemort ja kertoo Harrylle kuka hän on ja pyytää hyväksymään hänet ja sanoo että yhdessä he voivat olla voittamattomia. Delfi kuitenkin tajuaa ettei Harry ole Voldemort ja kaksintaistelee Harryn kanssa sanoen tutkineensa Harrya vuosia ja tietävänsä keinot hänen voittamiseksi paremmin kuin Voldemort tiesi. Delfi yrittää tappaa Harryn, mutta Albus heittää taikasauvan Harrylle, joka kukistaa Delfin. Albus halusi tappaa Delfin siitä mitä hän teki Craigille, mutta Harry esti sen. Delfi sanoo heille halunneensa vain tuntea isänsä ja pyytää heitä joko tappamaan hänet tai pyyhkimään hänen muistinsa, jolloin Harry vastaa Delfille että hänen tulee hyväksyä se tosiasia että hän tulee aina olemaan orpo, kuten hänkin oli. Oikean Voldemortin saavuttua paikalle Delfi yrittää huutamalla kiinnittää hänen huomionsa, mutta Hermione ja Draco estävät sen. Palattuaan ajankääntäjällä nykyaikaan Delfi tuomitaan loppuiäkseen Azkabaniin Craig Bowker nuoremman tappamisesta.

Harry Potter -hahmot